Fotograaf koppel tóé aan nóú | Netwerk24
Fotograaf koppel tóé aan nóú
Deur Charné Kemp 10 Januarie 2019 06:00
'n Belgiese fotograaf wat foto's in Bloemfontein van mense neem wat geraamde portrette van hul voorouers vashou, glo sy werk koppel die verlede aan die toekoms.
Jo Voets (60) het 'n liefde vir Suid-Afrika ontwikkel toe hy in die middel-2000's reklamefoto's op rolprent- en advertensiestelle in Kaapstad geneem het.
Deur middel van sy vriendekring het hy ook in Bloemfontein beland en by die Nasionale Museum, die Sunflower-hospies vir kinders en 'n strykinstrument-orkes vir kinders uit arm ouerhuise in Botshabelo betrokke geraak. Dié orkes word deur 'n orkes in België ondersteun.
"Ek het al in 2013 saam met die museum-personeel wat aan 'n geskiedenisprojek werk, na woonbuurte in en om Bloemfontein gegaan.
"Die geraamde foto's van voorouers in die mense se voorhuise het my destyds dadelik getref. Die meeste rame is dieselfde; meestal ovaal of seskantige bruin rame.
"Die idee om die mense met hul voorouers se portrette af te neem het spontaan ontstaan. Die portrette koppel die verlede aan die toekoms. Ek wil waardevolle stories deur die foto's vasvang. Dit vervul my met genoegdoening.
"Ek is terug om dié projek voort te sit, en beplan om tot aan die einde van Januarie te bly.
"Ek neem die foto's in hul huise met die mure as agtergrond. Die mure is dikwels kleurvol geverf wat 'n interessante agtergrond van die mens in sy intieme omgewing skets. Ek gebruik meesal natuurlike lig wat deur deure of vensters val, of neem foto's op stoepe in die skaduwee."
Voets gesels eers met die mense oor hul kinderherinneringe en hul lewensverhale voordat hy die kamera optel.
"Ek gee vir die mense wat poseer elkeen 'n gedrukte kleurfoto.
"Ek het al baie vriende oor die jare heen gemaak. Sommige herken my nou nog, selfs op straat, al het ek hulle lank gelede afgeneem."